Diari Oficial de la Generalitat Valenciana


Sumari del DOGV 9506, del 05-01-2023 (2023/12)

DECRET 38/2022, de 30 de desembre, del president de la Generalitat, pel qual es creen els premis President i els premis Generalitat referents a les falles grans i infantils.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   9506

Data del DOGV
:   05-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12


Data del document
:   30-12-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 38/2022, de 30 de desembre, del president de la Generalitat, pel qual es creen els premis President i els premis Generalitat referents a les falles grans i infantils  
. [2023/12]  
Pel Decret 3/2018, de 14 de març, del president de la Generalitat, es van crear el Premi President i els premis Generalitat, que distingeixen les millors falles grans de la Comunitat Valenciana així com a l'artista de la falla guanyadora de la Secció Especial de les falles de la ciutat de València.  
Des de la Presidència de la Generalitat, d'acord amb la seua voluntat de contribuir a l'esforç de la Junta Central Fallera de València, de les juntes locals falleres, dels ajuntaments dels pobles i ciutats de la Comunitat Valenciana, així com de les comissions o associacions falleres de cada municipi, es desitja ampliar l'atorgament del Premi President i dels premis Generalitat no només a les millors falles grans de la Comunitat Valenciana sinó també a les infantils, segons el saber i entendre dels organismes decisoris en l'entrega dels més alts guardons a les respectives comissions, associacions i artistes de les falles.  
  
Per a una major claredat normativa és convenient derogar el decret esmentat i elaborar una nova disposició de caràcter general.  
Aquesta disposició s'adequa als principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques, i, en particular, als principis de necessitat i eficàcia, així com de proporcionalitat, seguretat jurídica, transparència i eficiència.  
Conforme amb els principis de necessitat i eficàcia, aquesta regulació, liderada per la Presidència de la Generalitat, contribueix a fomentar el patrimoni cultural valencià, fent valdre totes aquelles expressions de la cultura popular que es manifesten mitjançant les activitats de les entitats i associacions de la societat civil, a través dels principis de transparència i participació. Així mateix, la promoció institucional de les falles, grans i infantils, és una eina al mateix temps de vertebració territorial i de dinamització econòmica per les seues importants implicacions en sectors com el comerç o el turisme.  
A banda d'això, s'adequa al principi de proporcionalitat, atés que aquest decret conté la regulació imprescindible per a definir la finalitat dels premis, les entitats o persones beneficiàries, i les bases per a la seua concessió, sent l'aprovació d'aquest decret i la seua ulterior convocatòria, un requisit previ a l'atorgament dels premis.  
De la mateixa forma, aquesta disposició compleix el principi de seguretat jurídica, ja que la seua tramitació s'ajusta a la legislació estatal bàsica i autonòmica en la matèria, havent complit tots els tràmits i sol·licituds d'informes preceptius que exigeix la normativa vigent.  
  
També s'adequa al principi de transparència, atés que a l'empara d'aquesta norma s'efectuarà l'aprovació i la corresponent publicació de la convocatòria, així com la concessió dels premis President i dels premis Generalitat referents a les falles grans i infantils. A més s'ha sotmés al tràmit d'informació pública a través del portal de transparència de la Generalitat.  
Finalment, s'adequa al principi d'eficiència, ja que aquesta norma no comporta càrregues administratives innecessàries o accessòries, racionalitzant la gestió dels recursos públics de què disposa la Presidència de la Generalitat.  
S'hi ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Els premis que es concediran d'acord amb el que disposa el present decret no necessiten la notificació adés esmentada, per no tindre els requisits de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a què van dirigides no exerceixen activitat econòmica en què puguen oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
  
Per tot això, de conformitat amb l'article 12.1.o de la Llei 5/1983, de 30 de desembre, del Consell, en virtut del qual correspon al president de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen expressament atribuïdes a altres òrgans o institucions,  
  
  
DECRETE  
  
Article 1. Creació dels premis President i dels premis Generalitat a les Falles grans i infantils  
Es creen els premis President i els premis Generalitat que distingiran les millors falles grans i infantils de la Comunitat Valenciana, així com els o les artistes de les falles gran i infantil guanyadores de la Secció Especial de les falles de la ciutat de València.  
  
Article 2. Modalitats i categories de premis  
1. Les modalitats de premis i categories són:  
a) Premi President, categoria Millor Falla Gran de la Secció Especial, al monument guanyador del primer premi de la secció especial de la ciutat de València i municipis adherits a la Junta Central Fallera, segons l'acord que adopte aquesta.  
b) Premi President, categoria Millor Falla Infantil de la Secció Especial, al monument infantil guanyador del primer premi de la secció especial de la ciutat de València i municipis adherits a la Junta Central Fallera, segons l'acord que adopte aquesta.  
c) Premi Generalitat, categoria Artista Falla Gran de la Secció Especial, a l'artista que ostente l'autoria artística de la falla guanyadora de la secció especial de la ciutat de València i municipis adherits a la Junta Central Fallera, segons l'acord que adopte aquesta. En el cas que foren diverses persones físiques les autores, l'import es dividirà segons el treball realitzat per cadascuna d'elles, amb l'acord previ d'aquestes.  
  
d) Premi Generalitat, categoria Artista Falla Infantil de la Secció Especial, a l'artista que ostente l'autoria artística de la falla infantil guanyadora de la secció especial de la ciutat de València i municipis adherits a la Junta Central Fallera, segons l'acord que adopte aquesta. En el cas que foren diverses persones físiques les autores, l'import es dividirà segons el treball realitzat per cadascuna d'elles, amb l'acord previ d'aquestes.  
e) Premi Generalitat, categoria Millor Falla Gran per Seccions, en la ciutat de València i municipis adherits a la Junta Central Fallera, a la falla guanyadora de cada secció -excepte secció especial-, segons l'acord que adopte la Junta Central Fallera.  
f) Premi Generalitat, categoria Millor Falla Infantil per Seccions, en la ciutat de València i municipis adherits a la Junta Central Fallera, a la falla infantil guanyadora de cada secció -excepte secció especial-, segons l'acord que adopte la Junta Central Fallera.  
g) Premi Generalitat, categoria Millor Falla Gran en municipis de més de 20.000 habitants, exclosa la ciutat de València i municipis adherits a la Junta Central Fallera, a la falla guanyadora -o a la falla gran única en municipis de la Comunitat Valenciana de més de 20.000 habitants-, segons l'acord que adopte l'òrgan decisori competent.  
  
h) Premi Generalitat, categoria Millor Falla Infantil en municipis de més de 20.000 habitants, exclosa la ciutat de València i municipis adherits a la Junta Central Fallera, a la falla infantil guanyadora -o a la falla infantil única en municipis de la Comunitat Valenciana de més de 20.000 habitants-, segons l'acord que adopte l'òrgan decisori competent.  
i) Premi Generalitat, categoria Millor Falla Gran en municipis de menys de 20.000 habitants, a la falla guanyadora -o a la falla gran única en municipis de la Comunitat Valenciana de menys de 20.000 habitants-, segons l'acord que adopte l'òrgan decisori competent.  
  
j) Premi Generalitat, categoria Millor Falla Infantil en municipis de menys de 20.000 habitants, a la falla infantil guanyadora -o a la falla infantil única- en municipis de la Comunitat Valenciana de menys de 20.000 habitants, segons l'acord que adopte l'òrgan decisori competent.  
  
2. Si en un municipi de la Comunitat Valenciana es planta una sola falla, s'entendrà que aquesta ostenta el títol de guanyadora. Si foren diversos els monuments plantats però no s'atorguen premis en el municipi, la Junta Local Fallera o l'ajuntament del municipi, amb l'acord previ de les associacions falleres, determinarà la falla mereixedora del premi o el repartiment proporcional del premi entre aquestes.  
3. En cada convocatòria es concretaran les modalitats i categories de premis que s'atorgaran.  
  
Article 3. Incidència pressupostària  
L'aprovació del present decret no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se, conforme a la consignació pressupostària que s'establisca en el corresponent exercici.  
  
  
Article 4. Quantia dels premis  
1. La quantia màxima individualitzada de cada premi s'establirà en la corresponent convocatòria anual, d'acord amb les disponibilitats pressupostàries que aprove la respectiva llei de pressupostos de la Generalitat.  
2. Les persones guanyadores (associació, comissió fallera o artista) rebran, com a premi, la quantitat bruta que corresponga segons la convocatòria, a la qual se li practicaran els descomptes i les retencions que li siguen aplicables.  
3. En el cas de repartiment proporcional en municipis, excepte València i municipis adherits a la Junta Central Fallera, on no s'atorguen premis per les juntes o ajuntaments, si una entitat guanyadora no compleix els requisits per a ser beneficiària del premi, la seua part no augmentarà les quanties de les altres.  
  
Article 5. Procediment de reconeixement dels premis  
1. La Junta Central Fallera, les juntes locals falleres, les entitats o els ajuntaments competents en la matèria notificaran a la Sotssecretaria de la Presidència o al departament dependent d'aquesta que s'indique en la convocatòria, quines han sigut les falles grans i infantils guanyadores dels primers premis de la secció especial i de les distintes seccions de la ciutat de València i municipis adherits a la Junta Central Fallera, i dels respectius municipis de la Comunitat Valenciana, així com les o els artistes de les falles gran i infantil guanyadores de la secció especial de la ciutat de València i municipis adherits a la Junta Central Fallera.  
  
Així mateix, els ajuntaments competents comunicaran l'efectiva plantada de l'únic monument faller allí on hi existisca. En el cas de diversos monuments plantats en un municipi on no s'atorguen premis, la junta local fallera o l'ajuntament del municipi, amb l'acord previ amb les associacions falleres, comunicarà la falla mereixedora del premi o el repartiment proporcional del premi entre aquestes.  
Aquesta comunicació s'efectuarà per mitjà de la remissió del document que, segons la seua norma interna de funcionament, es dispose com a propi per a tal designació.  
2. Les entitats o les persones guanyadores dels premis objecte del present decret podran, no obstant això, comunicar directament a la Sotssecretaria de la Presidència o al departament dependent d'aquesta que s'indique en la convocatòria, l'obtenció del premi, mitjançant l'emplenament del document que s'adjuntarà com a annex a la convocatòria, aportant la documentació que s'estipule en aquesta.  
3. Totes dues comunicacions es faran en el termini que establisca la convocatòria dels premis, que no serà superior a un mes des de la seua publicació en el Diari Oficial de la Generalitat Valenciana, i s'hauran de presentar telemàticament en el portal de la Generalitat, accedint a l'enllaç que es determine en la resolució de convocatòria, o en qualsevol dels registres i oficines públiques a que fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
Article 6. Concessió dels premis   
Es delega en la persona titular de la Sotssecretaria de la Presidència de la Generalitat la resolució de concessió dels premis contemplats en el present decret.  
Una vegada identificades les entitats o persones guanyadores dels premis convocats, s'emetrà la resolució de concessió en la qual s'identificaran les persones i entitats premiades amb cadascun dels premis i categories.  
La resolució es publicarà en el Diari Oficial de la Generalitat Valenciana. Aquesta publicació tindrà els efectes de notificació a les persones i entitats premiades.  
La resolució de concessió, que posarà fi a la via administrativa, podrà ser recorreguda potestativament en reposició o bé es podrà interposar directament un recurs contenciós administratiu, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.   
  
Article 7. Pagament  
1. Les entitats i persones premiades en la resolució de concessió, en el cas que no hagueren efectuat la comunicació en els termes assenyalats en l'article 5.2, hauran de presentar el document d'acceptació del premi, que s'inclourà com a annex en la convocatòria, i la documentació que s'hi indicarà en aquesta, en el termini que determine la resolució de concessió, que no podrà ser superior a un mes a comptar des de l'endemà de la publicació en el Diari Oficial de la Generalitat Valenciana.  
  
L'acceptació del premi comportarà l'autorització de les entitats o persones premiades perquè la Sotssecretaria de la Presidència de la Generalitat obtinga directament dels òrgans administratius corresponents l'acreditació d'estar al corrent de les obligacions tributàries, i en aquest cas, les persones interessades no hauran d'aportar les corresponents certificacions. No obstant això, podran denegar aquest consentiment assenyalant aquesta opció en el referit document. En aquest supòsit, hauran d'aportar els corresponents certificats emesos per l'Agència Estatal d'Administració Tributària i l'Agència Tributària Valenciana expressius d'estar al corrent en el compliment de les obligacions fiscals.  
  
Quant a l'acreditació del compliment d'estar al corrent de les obligacions amb la Seguretat Social, no serà precisa l'aportació dels certificats corresponents de la Tresoreria de la Seguretat Social, excepte en el cas d'oposició a la consulta de dades expressada en el document d'acceptació que s'inclourà com a annex en la convocatòria.  
  
L'òrgan gestor podrà verificar la veracitat de les dades personals declarades per la persona interessada, d'acord amb el que s'estableix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
2. Després dels tràmits administratius i pressupostaris de compliment obligatori, la Presidència de la Generalitat farà efectiu l'import dels premis objecte del present decret a favor de les respectives persones o entitats titulars, en les quanties disposades en la convocatòria per a cada modalitat i categoria de premi convocat.  
3. El pagament s'efectuarà, per mitjà d'una transferència al compte bancari que les persones i entitats beneficiàries determinen, una vegada acreditat que es troben al corrent del pagament de les seues obligacions tributàries i davant la Seguretat Social.  
  
Article 8. Protecció de dades de caràcter personal  
La gestió d'aquests premis comporta el tractament de dades de caràcter personal, per la qual cosa han de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.   
En el disseny dels formularis de comunicacions i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades a allò que siga necessari en relació amb els fins per als quals són tractades.  
En tota la gestió dels premis es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades, de manera que s'aconseguisca així la integritat i la confidencialitat de les dades.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 3/2018, de 14 de març, del president de la Generalitat, pel qual es crea el Premi President i els premis Generalitat, i es regulen els corresponents a les Falles 2018.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 3/2018, de 14 de març, del president de la Generalitat, pel qual es crea el Premi President i els premis Generalitat, i es regulen els corresponents a les Falles 2018.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 30 de desembre de 2022  
  
El president de la Generalitat,  
XIMO PUIG I FERRER